Hebreos 9
Wach u cojic u 'ij i Dios ujer
1I ujer trat chi xu ya can i Dios cu' i winak, 'o i usuc' chupam re i cojbal u 'ij ire, xak 'o jun rachoch i Dios 'antal cumal i winak. 2I u yijbaxic qui 'anom che i rachoch-le, queje iri: 'o jun cuárto nabe; chila xqui coj wi jun u taq'uibal wukub cantil chom, xak 'o jun mexa chila chi are u q'uijibal i caxlanwa chi qui jachom che i Dios. I u bi i cuárto-le: "Lo'laj q'uijibal", u bi. 3Xak 'o chic jun ral cuárto chirij panok, rumal jun c'ul cojtal pa nic'aj. I u bi i ucab cuárto-le: "Q'uijibal 'atz u 'ij." 4Chila 'o wi jun altar, óro u wach, pa quiqui poroj wi i inciénso. Xak chila 'o wi jun caxa, i chirij chuwach, lic óro, xak queje i chupam. Quiqui bij che i caxa-le: "U caxa i ka trat ru' i Dios." Chupam i caxa-le 'o jun boj óro, 'o mana+ chupam. Xak chupam i caxa 'o can u ch'amiy i mam Aaron chi xpe u tux ujer. Xak chupam i caxa 'o can i queb tz'alam abaj chi tz'ibtal i lajuj u tzij u pixab i Dios chuwach; ile u yom i Dios chique are xu yijba u trat cu'. 5Puwi i caxa 'o queb qui q'uexwach ángel, "querubínes" ca bix chique. Are u chac ile, c'utbal-re chique i winak chi i Dios 'o chila cu'. I qui xic' ique qui lic'om puwi i caxa. I u wi i caxa, "Q'uijibal re i cuybal mac" ca bix che. Péro n-tu chac mas quin bij puwi ile wo'or.
6Queje ile xqui yijba i q'uijibal pa quiqui coj wi u 'ij i Dios. Que oc i aj cojol qui q'uexel i winak pa nabe cuárto chu 'onquil i qui patan 'ij 'ij. 7Péro mi jun coc che ucab cuárto, xui i 'atz laj aj cojol qui q'uexel i winak coc chila; xa julaj che jun junab coquic. Are coquic, 'o u chac cu c'am bi u quiq'uel chicop, cu sujuj chuwach i Dios. Are i quic'-le are tojbal u mac ire, xak tojbal qui mac i winak. 8Ru' tak ile, i u Tewal i Dios cu c'ut chake chi tz'akat+ 'o i u cho'ab ujer trat, n-ti ocbal que i winak c'a chuwach i Dios. 9Ronojel ni'pa i xqui 'an ique, xa xu q'uexwachij chake yoj wo'or. Ni'pa i qui sipon, ni'pa i qui q'uexel chi xqui camsaj chuwach i Dios, n-xtiqui ta chi qui to'ic i winak; ique c'a xqui na i qui mac piqui c'ux. 10Ni'pa tak i costúmbre-le, n-xe u to taj, man xa re i qui ch'acul: wach i quiqui tijo, wach i quiqui tu'u, wach i costúmbre re i ch'ajbal i qui ch'acul. Ronojel ile n-ta chic u chac are cu rik i 'ij chi Dios cu jalwachij i ujer tak costúmbre.
N-ta chic u chac ca sujux ka q'uexel waral
11Lic katzij, ile jaltajnak chic, man i Crísto ya c'un-nak chic. Ire ca tijin chu 'onquil u patan chi are 'atz laj aj cojol ka tzij chuwach i Dios; caka rik i utzil chomal re i Dios rumal. I q'uijibal pa co'on wi u patan i Crísto, mas 'utz, mas chom chuwach i jun, man n-'antal ta cumal i winak, xak n-aj chi taj chuwach i jyub ta'aj. 12I Crísto ya ocnak chic che i mer q'uijibal chi 'atz u 'ij, chila chicaj; xa julaj xoquic, y n-ta chic u chac co'on chic ile. Are xoquic, mas 'utz i xu sujuj ire che i Dios. N-are tu quiq'uel jun ral chabat, xak mi u quiq'uel jun ral me' xu sujuj, lic are u quiq'uel ire xu sujuj, tojbal re i ka mac yoj. U tojom i kelbal chi sak chi n-tu q'uisic. 13I winak, we 'o jun chi n-kas ta ch'am chuwach i Dios, ca 'ani 'uri rawasil che, chi ca quirix i u chajil jun ral me' chirij, we xi u quiq'uel jun toro, we xi re jun ral chabat. Te'uri co'on chic ch'am laj winak. 14Bay, we are i quic'-le co'onbej ch'am chique i winak, are mas 'utz 'uri u quiq'uel i Crísto co'onbej ch'am che i ka c'ux yoj. I Crísto, uc'am rumal i u Tewal i Dios, xu sujuj rib tojbal re ka mac chuwach i Dios. Ire chom, n-ta tz'il, n-ta mac che. I u quiq'uel ire cresaj ni ka mac pa ka c'ux. Te'uri caketamaj pa ka c'ux chi n-ta chic ka mac chikij. N-caka 'an ta chic i ujer tak costúmbre chi n-tu chac, chi n-ta co'on-re chake, man xui che i Dios c'aslic caka 'an ni u chac, caka coj ni u 'ij.
15Ujer, i winak 'o qui mac man n-xqui 'an taj pacha i cu bij i nabe u trat i Dios cu'; wo'or 'o chic jun trat c'ac'. Are i Jesucrísto are i aj uc'anel re i trat-le. Rumal-i, ni'pa i oj sic'tal rumal i Dios caka rik ni ka c'aslemal ru'. I Dios u bim chake chi cu ya jun ka c'aslemal chi n-ca q'uis ta chic. Caka riko man xa 'an jun camic tobal ke yoj: i camic-le are i camic xic'aw wi i Jesucrísto, tojbal re i kelbal chupam i ka mac. 16Wach u sujum i Dios chake, n-queje tene ca yataj-i chake ma ta xcam i Jesucrísto. Iweta'am chi jun kajawxel que u pixbaj i rac'al pa que canaj wi che ubitak que chi qui jujunal. Péro ique n-ta piqui'ab quiqui chap tan, c'a cacoy'ej na we xcam i qui kajaw. 17Wach i u sujum chique, n-quiqui chap ta tan, man c'a c'as i nim laj winak. We xcam 'ut, te'uri 'o chic piqui'ab quiqui chapo wach yatal can chique. 18Xak queje xo'on li nabe trat ile ru' i Dios, n-tu cho'ab, c'a xe camsax ni juban chicop chuwach i Dios. 19Cha c'un pi c'ux wach xqui 'ano: xe qui camsaj juban ral tak me' xak juban ral tak chabat chuwach i Dios. Te'uri i mam Moises xu bij chique i winak ronojel i tzij pixab re u 'atbal tzij i Dios. Are xq'uis ile, xu chap i qui quiq'uel i chicop y xu coj ya ru'. Te'uri xu chap jun u 'ab che', hisópo u bi, xak jubi' rismal chij, cak catzunic; xu ch'ensaj i u 'ab che' ru' i quic'-le, y xu quirij chuwach i mísmo wuj pa tz'ibtal wi u 'atbal tzij i Dios, xak xu quirij bi piquiwi i winak. 20Are ca tijin chu 'onquil ile, xu bij i tzij-i chique: "I u cojic i quic'-i, cu ya u cho'ab i ka trat ru' i Dios. Lic are i Dios u bim chi chaka 'ana pacha cu bij i trat-i." Queje ile xu bij i mam Moises chique. 21Xak xu quirij i quic'-le che i cárpa chi rachoch i Dios. Te'uri xu quirij puwi tak i 'o chila chi cu rik u chac re cojbal u 'ij i Dios. 22I u 'atbal tzij i Dios cu bij chi laj ronojel craj u 'anic ch'am che ru' quiq'uelaj. We n-ta jun ca yaw i quic', n-ta cuybal mac 'uri.
I Jesucrísto xic'aw che i camic 'elsabal re qui mac i winak
23Rumal-i, o'onom lok xe qui camsaj i chicop y xqui quirij i quic' puwi ronojel tak ile, co'onbej ch'am che. I cárpa chi rachoch i Dios, ru' ni'pa tak i 'o chupam, xa u q'uexwach i mer u q'uijibal i Dios chila chicaj. Xui-ri, wach tak i 'o chila chicaj mas 'o u 'ij, rumal-i, xajwaxic xsujux i quiq'uelaj chi mas 'utz chuwach i qui quiq'uel i chicop. 24Man n-are ti pa rachoch i Dios waral chuwach i jyub ta'aj pa xoc wi i Crísto chu sujuxic u quiq'uel; ire lic chila chicaj xoc wi, pa mer 'o wi i Dios. I rachoch i Dios chi, chuwach i jyub ta'aj, xa yijbam cumal i winak, xa u q'uexwachim i mer u q'uijibal i Dios. Chila chicaj, i Jesucrísto 'o chuwach i Dios cojbal-re i ka tzij yoj chuwach. 25Waral chuwach i jyub ta'aj, i 'atz laj aj cojol qui tzij i aj Israel winak chi junab junab coc pa Q'uijibal 'atz u 'ij, chu sujuxic u quiq'uel chicop chuwach i Dios. Péro i Crísto n-queje ti ile xu 'ano. Ire, are xu sujuj i quic' chuwach i Dios, lic are u quiq'uel ire xu sujuj. Xa julaj xu 'ano, n-q'uialmul taj. 26We tene 'o u chac chi q'uialmul cu sujuj rib i Crísto, xu jek tene li u 'onquil-i chu xebal li 'ij sak. Péro n-queje ta xu 'an ile. Wo'or, che tak i q'uisbal 'ij-i, i Crísto c'un-nak chu sujuxic rib; ile xa julaj xu 'ano, n-ta chic mas u chac cu 'an ile. Are u camic-le, are i 'elsabal re i ka mac; rumal-i xc'unic. 27Conojel i winak, xa julaj que camic, te'uri ca 'an ni 'atbal tzij piquiwi. 28Queje ile i Crísto xa juyac xcamic, crelsabej qui mac u q'uial winak. Co'on panok ca winakir chalok. N-are ta rumal i relsaxic qui mac i winak are ca winakir tan chic, man u 'anom chic ile. Ca c'un chu tz'akatsaxic i quelbal chi sak ni'pa i coy'em ire.